**Likumprojekta „Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Par Apvienoto Nāciju Organizācijas Vispārējās konvencijas par klimata pārmaiņām Parīzes Nolīgumu” (turpmāk – likumprojekts) ir izstrādāts saskaņā ar likuma „Par Latvijas Republikas starptautiskajiem līgumiem” 9. panta 5. punktu.Eiropas Savienības (turpmāk – ES) Padomes (turpmāk – Padome) lēmums Nr. 2016/590 par to, lai Eiropas Savienības vārdā noslēgtu Apvienoto Nāciju Organizācijas Vispārējai konvencijai par klimata pārmaiņām ietvaros pieņemto Parīzes Nolīgumu (turpmāk – Padomes lēmums Nr. 2016/590) tika pieņemts 2016.gada 11. aprīlī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Problēma, kuras risināšanai nepieciešama projekta izstrāde** **Parīzes Nolīguma būtība un mērķi.** Parīzes Nolīgums tika pieņemts Apvienoto Nāciju Organizācijas Vispārējās konvencijas par klimata pārmaiņām (turpmāk – Konvencija) Pušu konferences 21.sesijā 2015. gada 12. decembrī, Parīzē. Latvijas Republikas vārdā atbilstoši 2016. gada 12. aprīļa Ministru Kabineta sēdē pieņemtā protokollēmuma (TA-695) 2. punktā ietvertajam pilnvarojumam Parīzes Nolīgumu 2016. gada 22. aprīlī parakstīja vides aizsardzības un reģionālās attīstības ministrs Kaspars Gerhards. Parīzes Nolīgums tika parakstīts arī ES vārdā saskaņā ar 2016. gada 11. aprīlī pieņemto Padomes lēmumu Nr. 2016/590.

Parīzes Nolīgums ir starptautisks starpvalstu līgums, kura mērķis ir stiprināt globālo rīcību klimata pārmaiņu novēršanai un:1) noturēt globālo sasilšanu zem 2° C robežas salīdzinot ar pirmsindustriālo līmeni un censties ierobežot temperatūras pieaugumu 1.5°C robežās, jo tas būtiski samazinās klimata pārmaiņu izraisītos riskus un ietekmes; 2) uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām; 3) sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību.* **Klimata pārmaiņu samazināšanas saistības**.

Saskaņā ar Parīzes Nolīgumu visām tā Pusēm jāiesniedz un pēc tam regulāri jāatjauno savi nacionāli noteiktie devumi klimata pārmaiņu ierobežošanā. ES iecerēto nacionāli noteikto devumu iesniedza Konvencijas sekretariātam 2015. gada 6. martā, kas paredz ES dalībvalstu kopīgo apņemšanos samazināt siltumnīcefekta gāzu (SEG) emisijas par 40 % līdz 2030. gadam salīdzinājumā ar 1990. gadu. Šo mērķi visas Eiropas Savienības dalībvalstis vienbalsīgi apstiprināja 2014.gada 24.oktobrī pieņemot Eiropadomes secinājumus „Par klimata un enerģētikas politikas satvaru laikposmam līdz 2030.gadam” (turpmāk – Eiropadomes secinājumi). Šie Eiropadomes secinājumi paredz arī, ka „visas dalībvalstis sniegs ieguldījumu, lai 2030. gadā sasniegtu kopējo ES emisiju samazinājumu – īstenojot mērķus, kuru apjoms ir no 0 % līdz -40 % salīdzinājumā ar 2005.gadu”.Katras Eiropas Savienības dalībvalsts (arī Latvijas) individuālais SEG emisiju samazināšanas mērķis darbībām, kas nav iekļautas ES Emisijas kvotu tirdzniecības sistēmā (turpmāk – ne-ETS darbības), saskaņā ar Eiropadomes secinājumiem un tajā iekļautajiem nosacījumiem tiks apstiprināts Eiropas Savienības likumdošanā. Šajā sakarā tiks veikti grozījumi Eiropas Parlamenta un Padomes 2009.gada 29.aprīļa lēmumā Nr. 406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam (Saistību pārdales lēmums), ar kuru ES dalībvalstīm tika noteikti individuālie SEG emisiju samazināšanas mērķi 2020.gadam. Šobrīd Eiropas Komisija strādā pie Saistību pārdales lēmuma grozījumu izstrādes un tā priekšlikumu plānots publicēt 2016.gada jūlijā.Attiecībā uz Eiropadomes secinājumos iekļautajiem nosacījumiem un to iespējamo rezultēšanos Saistību pārdales lēmuma grozījumos, kā arī attiecībā uz ES dalībvalstu individuālā SEG emisiju samazināšanas mērķa noteikšanu un citiem Saistību pārdales lēmuma nosacījumiem, Ministru kabineta 2016.gada 23.februārī apstiprināja jaunāko Latvijas pozīciju attiecībā uz Latvijas individuālo mērķi, kā arī attiecībā uz citiem Saistību pārdales lēmuma nosacījumiem (Latvijas nacionālā pozīcija Nr.5 „Par Klimata un enerģētikas politikas satvara laikposmam no 2020. gada līdz 2030. gadam ieviešanu attiecībā uz siltumnīcefekta gāzu emisiju samazināšanu”). Šobrīd VARAM, kā arī Ekonomikas ministrija, Zemkopības ministrija un Satiksmes ministrija aktīvi strādā pie to darbu izpildes, kas tika uzdoti ar Ministru kabineta 2016.gada 23.februāra sēdes protokollēmumu.* **Pielāgošanās klimata pārmaiņām**. Parīzes Nolīgumā ir ietverts globāls kvalitatīvs pielāgošanās mērķis, ar kuru visas Puses apņemas palielināt pielāgošanās spējas, stiprināt noturību un mazināt neaizsargātību pret klimata pārmaiņām nolūkā sekmēt ilgtspējīgu attīstību un nodrošināt pienācīgu pielāgošanos, ievērojot Parīzes Nolīguma temperatūras kāpuma iegrožošanas mērķi. Tāpat visām Pusēm ir obligāti jāiesaistās pielāgošanās plānošanas procesu izstrādē un jāīsteno pielāgošanās pasākumi. Saskaņā ar Parīzes Nolīgumu visām Pusēm jāiesniedz vai jāatjauno periodiski pielāgošanās paziņojums. Latvija jau šobrīd izstrādā pielāgošanās klimata pārmaiņām stratēģiju, ar kuras palīdzību Parīzes Nolīguma prasības saistībā ar pielāgošanos tiks īstenotas.
* **Klimata finansējuma piešķiršanas nepieciešamība.** Parīzes Nolīguma viens no mērķiem paredz klimata finanšu plūsmu pārvirzi uz mazākām SEG emisijām balstītu un klimatnoturīgu attīstību. Parīzes Nolīguma 9.pants paredz, ka attīstītās valstis turpinās piešķirt klimata finansējumu saskaņā ar to saistībām Konvencijas ietvaros. Lai gan Latvijai nav saistoša pienākuma piešķirt klimata finansējumu Konvencijas ietvaros, jāņem vērā, ka ES kā Pusei šāds pienākums ir. Nākotnē arī no Latvijas var tikt sagaidīta klimata finansējuma piešķiršana, lai palīdzētu jaunattīstības valstu Pusēm īstenot klimata pārmaiņu ierobežojošus pasākumus.
* **Parīzes Nolīguma savlaicīgas ratifikācijas nepieciešamība.**

2016. gada 17. - 18. marta Eiropadomes secinājumos[[1]](#footnote-1) ES valstu līderi ir apliecinājuši nepieciešamību ES un tās dalībvalstu vārdā pēc iespējas ātrāk ratificēt Parīzes Nolīgumu. Parīzes Nolīgums stāsies spēkā atbilstoši tā 21.pantam, trīsdesmitajā dienā pēc dienas, kad vismaz 55 konvencijas puses, kas rada vismaz 55 % no kopējām aplēstajām globālajām siltumnīcefekta gāzu emisijām, ir deponējušas savus ratifikācijas, pieņemšanas, apstiprināšanas vai pievienošanās instrumentus. 2016. gada 30.maijā Parīzes Nolīgumu ir ratificējušas 17 Puses, kas aptver 0.04 % globālo SEG emisiju. Ungārija un Francija ir pabeigušas savus nacionālos ratifikācijas procesus. Savu apņemšanos ratificēt Parīzes Nolīgumu 2016. gadā publiski ir paudušas tādas valstis kā ASV, Ķīna, Kanāda, Argentīna, Jamaika, Indonēzija, Norvēģija u.c.[[2]](#footnote-2)Ja līdz 2016. gada 7. oktobrim Parīzes Nolīgumu ratificēs pietiekams valstu skaits, lai tas stātos spēkā, pirmā Parīzes Nolīguma Pušu sanāksme notiks jau 2016. gadā novembrī Konvencijas Līgumslēdzēju Pušu konferences Marokas Karalistē laikā. Ja pietiekams valstu skaits to izdarīs 2017. gadā, tad pirmā Parīzes Nolīguma Pušu sanāksme notiks 2017. gada novembrī. Ja ES nebūs ratificējusi Parīzes Nolīgumu līdz brīdim, kad tas stāsies spēkā, līdz ES un tās dalībvalstis būs ratificējušas Parīzes Nolīgumu Parīzes Nolīguma Pušu sanāksmēs ES un tās dalībvalstis varēs piedalīties vien kā novērotāji, ES un tās dalībvalstīm nebūs iespējas nominēt savus pārstāvjus darbībai Parīzes Nolīguma institūcijās. Parīzes Nolīgums ir jauktas kompetences starptautisks līgums. Jauktas kompetences starptautisku līgumu ratifikācija ES un dalībvalstīm būtu jāveic kolektīvā un koordinētā veidā.*Pastāvošais tiesiskais regulējums un tā būtība*Likuma „Par Latvijas Republikas starptautiskajiem līgumiem” 9.panta 5.punkts noteic, ka Saeimā ir apstiprināmi arī tādi līgumi, ja ratifikācija tieši paredzēta līguma tekstā (noteikta Parīzes Nolīguma 20.pantā). *Projekta izdošanas mērķis*Latvija ir Apvienoto Nāciju Organizācijas Vispārējās konvencijas par klimata pārmaiņām, kas ratificēta ar likumu „Par Apvienoto Nāciju Organizācijas Vispārējo konvenciju par klimata pārmaiņām”, Kioto protokola, kas ratificēts ar likumu „Par Apvienoto Nāciju Organizācijas Vispārējās konvencijas par klimata pārmaiņām Kioto protokolu”, 4. pantā minētā Kioto protokola Puse.Latvija parakstīja Apvienoto Nāciju Organizācijas Vispārējo konvenciju par klimata pārmaiņām 1992. gadā, un Latvijas Republikas Saeima to ratificēja 1995. gadā. Savukārt Kioto protokolu Latvija parakstīja 1998. gadā un Latvijas Republikas Saeima to ratificēja 2002. gadā. **Likumprojekts ir izstrādāts, lai ratificētu Parīzes Nolīgumu, kā arī, lai noteiktu, ka Parīzes Nolīgumā paredzēto saistību izpildi koordinē Vides aizsardzības un reģionālās attīstības ministrija.****Likumprojektā tiek arī noteikts, ka Parīzes Nolīgums stājas spēkā tā 21.pantā noteiktajā laikā un kārtībā, un Ārlietu ministrija par to paziņo oficiālajā izdevumā „Latvijas Vēstnesis”.** |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM). |
| 4. | Cita informācija | Nav |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tā kā līdz ar Parīzes Nolīgumu Latvija apņemas samazināt siltumnīcefekta gāzu emisiju, pielāgoties klimata pārmaiņām, kā arī sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību, likumprojekts varētu ietekmēt visu Latvijas sabiedrību. Tomēr jāatzīmē, ka visas šīs funkcijas Latvija veic arī šobrīd. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzēta būtiska likumprojekta ietekme uz uzņēmējdarbības vidi. Nav paredzēta likumprojekta ietekme uz Latvijas iestāžu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1.tabula |
| Tiesību akta projekta atbilstība ES tiesību aktiem |
| 1. | Saistības pret Eiropas Savienību | Eiropas Savienības Padomes lēmums Nr. 2016/590 par to, lai Eiropas Savienības vārdā noslēgtu Apvienoto Nāciju Organizācijas Vispārējai konvencijai par klimata pārmaiņām ietvaros pieņemto Parīzes Nolīgumu. Šobrīd lēmumi ES ietvaros vēl ir izstrādes stadijā un par tiem diskusijas plānotas 2016.gada 2.pusē, 2017.gadā un iespējams arī 2018.gadā.Apvienoto Nāciju Organizācijas Vispārējās konvencijas par klimata pārmaiņām Parīzes Nolīgums. |
| 2. | Citas starptautiskās saistības | Apvienoto Nāciju Organizācijas Vispārējās konvencijas par klimata pārmaiņām Parīzes Nolīgums. |
| 3. | Cita informācija | Likumprojekts atbilst Latvijas Republikas starptautiskajām saistībām un saistībām pret Eiropas Savienību. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļa vietnē |
| 2. | Sabiedrības līdzdalība projekta izstrādē | Likumprojekts 2016. gada 8. jūnijā tika ievietots VARAM tīmekļa vietnē: www.varam.gov.lv sabiedriskai apspriešanai. |
| 3. | Sabiedrības līdzdalības rezultāti | Likumprojekta izstrādes gaitā netika saņemti priekšlikumi un komentāri. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi, likvidāciju vai reorganizāciju.Likumprojekts neietekmē iesaistīto institūciju funkcijas un uzdevumus. |
| 3. | Cita informācija | Nav |

Vides aizsardzības un reģionālās attīstības ministrs K. Gerhards

Vīza: valsts sekretārs R. Muciņš

2016.06.21. 16:21

1674

E.Baltroka

67026594, elina.baltroka@varam.gov.lv

1. 2016.gada 17.-18.marta Eiropadomes secinājumi, pieejami tiešsaistē: <http://www.consilium.europa.eu/lv/press/press-releases/2016/03/18-european-council-conclusions/> [↑](#footnote-ref-1)
2. Parīzes Nolīguma parakstīšanas ceremonijas laikā paustie valstu paziņojumi, pieejami tiešsaistē: <http://www.un.org/sustainabledevelopment/22april/> [↑](#footnote-ref-2)